Békéscsabán is demonstrációt szerveztek az állatkínzás ellen
Az egész országban ugyanabban az időpontban, szombaton 15 órától tartottak tüntetést az állatkínzás ellen. A megmozduláshoz Budapesten kívül 18 vidéki nagyváros csatlakozott. Békéscsabán a Korzó téren gyűltek össze az állatvédők, hogy hangot adjanak akaratuknak a balotaszállási horror eset kapcsán.
Mint ismeretes, augusztusban több kilométeren át autójához kötve vonszolta kutyáját egy nő a Bács-Kiskun megyei Balotaszálláson. Az esetről, amit az állat nem élt túl, videó is készült. Az ügyben még nyomoz a rendőrség. A 68 éves H.B-nét állatkínzás vétség elkövetésének megalapozott gyanúja miatt hallgatták ki.

A megyeszékhelyre érkezők többsége kedvencével érkezett. Ahogyan a gazdák, úgy kutyáik is egy-egy kék szalagot kaptak, mely az állatkínzás elleni országos összefogás jelképévé vált.
Egy gyulai család három gyermekükkel és az egyik kutyusukkal jöttek, hogy a békés demonstráción részt vegyenek, mivel szeretik az állatokat.

– Erre tanítjuk már a gyermekeinket is. Három kutyát és három cicát tartunk, családtagként gondolunk rájuk, örömet, szeretet kapunk tőlük. Borzasztónak találjuk az elmúlt időszakban történteket. Kijöttünk a kutyákkal, szépen beszélgetünk a többiekkel, mutatva azt, hogy így is fel lehet lépni. Bízunk benne, hogy lesz hatása. Azt gondolom nem muszáj kutyát, sőt semmilyen állatot tartani olyan személyeknek, akik nem tudnak felelősen, tisztelettel bánni velük – fogalmazott Martikán Hajnal Mónika.

Gubis Katalin, a békéscsabai demonstrációt összefogó Csabai Állatvédők titkára a két órás összejövetelen hasznos tanácsokkal látta el az állatbarátokat. Beszédében többek közt kiemelte, hogy az állategészségügyi hatóság, valamint a helyi polgármesteri hivatalok mellett a rendőrségen lehet bejelentést tenni, ha valaki rossz tartást vagy állatkínzást tapasztal a környezetében.

– Ez egy hirtelen jött szervezés, hiszen két héttel korábban már volt egy hasonló. Nagyon örülünk, hogy ennyien eljöttek. A Btk. szerint a balotaszállási eset már a minősített állatkínzás kategóriája, hiszen különös kegyetlenséggel történt, amelyért három év börtönbüntetés szabható ki. Sajnos eddig hazánkban még a felfüggesztetteken kívül nem találkoztunk valóban letöltendő börtönbüntetéssel állatkínzás miatt. Ez olyan eset volt, amelytől elvárjuk, hogy a joghatóság megfelelőképpen rendezze – hangsúlyozta Gubis Katalin.

A tüntetésekhez a kiírt Facebook-eseménynél több mint 3 ezren csatlakoztak.

Az országos demonstrálók többek közt azért fogtak össze, hogy a több mint 190 ezer ember által aláírt petíciót vegyék figyelembe a bírák. Továbbá követelik, hogy a balotaszállási rém a lehető legsúlyosabb büntetést kapja, valamint azt is, hogy a tárgyalás nyilvános legyen.

Képgaléria: Békéscsabán is demonstrációt szerveztek az állatkínzás ellen
demonstráció országos állatkínzás